VNG น่าสนใจไหม?
สิ่งที่อาจารย์พยายามย้ำกับนักลงทุนรายย่อยเป็นประจำก็คือ ไม่มีใครรู้ดีกว่าใคร และไม่มีใครหยั่งรู้อนาคต จึงไม่ควรฝากความหวังไว้ที่ใครเป็นพิเศษ เพราะโลกของการลงทุนเขาวัดกันที่ระเบียบวินัยในการลงทุน รวมถึงการอ่านแผนธุรกิจของบริษัทนั้นๆ จากคำสัมภาษณ์ผู้บริหาร
4 ก.ย. 2559

สภาแมงเม่า : ดร.สมชาย
 
คุณอัศวิน จากดอนเมือง กรุงเทพฯ แสดงความคิดเห็นเกี่ยวกับหุ้น VNG หรือบริษัท วนชัย กรุ๊ป จำกัด (มหาชน) ว่า ช่วงปีก่อนๆ หุ้นมีทิศทางปรับตัวขึ้นมาอย่างต่อเนื่อง แต่ในช่วง 4-5 เดือนแรกของปี 59 ราคาหุ้นกลับอ่อนตัวลงอย่างต่อเนื่อง หลังจากนั้นราคาหุ้นก็เด้งขึ้นอย่างร้อนแรง ส่วนเดือนล่าสุดหุ้นดันอ่อนตัวลงอย่างต่อเนื่อง เลยไม่แน่ใจว่าหุ้นตัวนี้มีความน่าสนใจจริงไหม? หากน่าสนใจจริงๆ ควรลงทุน “ระยะสั้น” หรือ “ระยะยาว” รบกวนอาจารย์ช่วยแนะเคล็ดลับการมองหุ้นด้วยครับ
 
สิ่งที่อาจารย์พยายามย้ำกับนักลงทุนรายย่อยเป็นประจำก็คือ ไม่มีใครรู้ดีกว่าใคร และไม่มีใครหยั่งรู้อนาคต จึงไม่ควรฝากความหวังไว้ที่ใครเป็นพิเศษ เพราะโลกของการลงทุนเขาวัดกันที่ระเบียบวินัยในการลงทุน รวมถึงการอ่านแผนธุรกิจของบริษัทนั้นๆ จากคำสัมภาษณ์ผู้บริหาร
ด้วยเหตุนี้อาจารย์ถึงอยากให้นักลงทุนหันกลับไปดูข่าวสารที่เกี่ยวกับหุ้น VNG หรือบริษัท วนชัย กรุ๊ป จำกัด (มหาชน)เป็นอันดับแรก ต่อจากนั้นค่อยมาดูผลการดำเนินงานในช่วงที่ผ่านมา และผลงานงวดล่าสุดเป็นอย่างไรบ้าง สุดท้ายถึงจะประเมินด้วยตัวเองว่า เล่นสั้น หรือ เล่นยาว
หากสิ่งที่อาจารย์เล่าให้ฟังทั้งหมดไม่สามารถทำได้ ก็ไปหาบทวิเคราะห์ที่พูดถึงหุ้นตัวนี้มาอ่านดีกว่า เพราะมันเป็นทางลัดในการเรียนรู้นั่นเอง
 
(หน่วย : ล้านบาท)
 
อาจารย์จึงขอพูดถึงเฉพาะเนื้อหาบางส่วนที่รู้สึกเป็นประโยชน์ก็แล้วกัน และข้อมูลในส่วนนั้นก็คือ “ผลประกอบการ” ซึ่งเป็นฐานข้อมูลที่นำมาใช้ร่วมกับระเบียบวินัยในการลงทุน และยังเป็นข้อมูลที่นักลงทุนสามารถเข้าถึงได้อย่างง่ายดาย เพราะมีการประกาศผ่านตลาดหลักทรัพย์ฯ เป็นประจำทุกไตรมาสครับ
สำหรับตัวเลขล่าสุดที่รายงานออกมาในช่วง 6 เดือนปี 59 พบว่า สถานการณ์โดยรวมถือว่าค่อนข้างดี เพราะทั้งรายได้และกำไร ก็อยู่ในระดับครึ่งหนึ่งของทั้งปี 58 ซึ่งเป็นการเปิดโอกาสให้ราคาหุ้นถีบตัวขึ้นไปอีกเรื่อยๆ เพราะเมื่อคิดจากค่า P/E 20 เท่า โดยเทียบกับกำไรต่อหุ้นปี 58 ที่ระดับ 0.91 บาท ราคาเป้าหมายก็จะอยู่ที่ระดับ 18.20 บาท
นั่นหมายความว่าราคาล่าสุดที่แค่ระดับ 15.50 บาท เป็นจุดที่สามารถลงทุนได้สบายๆ
ปัญหามีอยู่แค่ว่า ในช่วงครึ่งหลังของปี 59 ผลงานจะดีเหมือนครึ่งแรกปี 59 หรือเปล่า!                             